በቀውስ ወቅት ሙስና እንዳይባባስ ለመከላከል በትኩረት መሰራት እንዳለበት ተጠቆመ
በሀገሪቱ በሚያጋጥሙ የቀውስ ወቅቶች ሙስናና የብልሹ አሰራር እንዳይባባስ ለመከላከል በትኩረት መሰራት እንዳለበት ምሁራን አሳሰቡ።ምሁራኑ እንዳሉት ጉቦ መስጠትና መቀበል ብቻ ሳይሆን ጊዜን በአግባቡ አለመጠቀም፣ ህዝብን በአግባቡ አለማገልገልና ማጉላላት ሙስና  ነው።በጎንደር ከተማ እየተካሄደ ባለው ሃገር አቀፍ የፀረ ሙስና ንቅናቄ መድረክ ከተሳተፉት መካከል የህግ ባለሙያው ዶክተር ዮናስ ተስፋ በተለይ ለኢዜአ እንደተናገሩት፤ ሙስና በማንኛውም ጊዜ ታስቦበት በድብቅ የሚፈፀም ቢሆንም በቀውስ ወቅት ደግሞ ሊብስ ይችላል።አስቸጋሪ ሁኔታ ውስጥ ነን ተብሎ ሙስናን ከመከላከል እና የአሰራር ግልፅነትን ከመፍጠር ቸል ሊባል አይገባም ብለዋል።በሀገር ደረጃ  የሚያጋጥም ቀውስ ለመከላከል የሚሰጠው ምላሽ አጣዳፊና ፈጣን በመሆኑ ለሙሰኞች መልካም አጋጣሚ እንደሚፈጥር ጠቅሰው፤ በዚህ ጊዜ ከመደበኛው አሰራር ውጭ ልዩ ክትትልና ትኩረት እንደሚጠይቅ  አስረድተዋል።ባለፉት ሁለት ዓመታት በኢትዮጵያ  ተስፋ ሰጪ ለውጥ ቢመጣም  የኮሮና ቫይረስና የወቅታዊ ሁኔታዎች ክስተት የፀረ ሙስና ትግሉ እንዲቀዛቀዝ እድል መፍጠሩን ዶክተር ዮናስ  ተናግረዋል።ኮሮናን ለመከላከል የሚያግዙ የህክምናና መሰል ቁሳቁሶችን ለመግዛት፣ ኢኮኖሚውን ለመደገፍ የሚለቀቅ ሃብት፣ በንግድ አሰራሩና እርዳታ አሰጣጥ አካባቢ ሙስና ሊሰራ ይችላል ብለዋል።በቀውስ ጊዜ ክስተቱ ከሚፈጥረው ሁኔታ ጋር ተያይዞ  ሊብስ  የሚችለውን ሙስናን ለመከላከል በጠንካራ ክትትልና ትኩረት  ሊሰራ እንደሚገባ አሳስበዋል።ከአዲስ አባባ ዩኒቨርስቲ የመጡት ፕሮፌሰር ዳንኤል ቅጣው በበኩላቸው፤ ሙስናን ለመከላከል ጥረት እየተደረገ ቢሆንም በችግሩ ልክ በበቂ ሁኔታ እንዳልተሰራ ተናግረዋል።ሙስና ለግል ጥቅም ሲባል የሚፈጠር የተበላሸ አሰራር መሆኑን ጠቅሰው፤ ጉቦ መስጠትና መቀበል ብቻ ሳይሆን ጊዜን በአግባቡ አለመጠቀም፣ህዝብን በአግባቡ አለማገልገልና ማጉላላትም ሙስና ነው ብለዋል።”ማህበረሰቡ ችግር ውስጥ ነው ያለው’ያሉት ፕሮፌሰሩ፤ ህዝቡ ሙስናን የሚመለከትበት የልቦና ውቅር መለወጥ እንዳለበት ተናግረዋል።ህዝቡ ስርቆትንና የተበለሸውን አሰራር ለማስቆም የሚያደርገው ጥረት እምብዛም እንደሆነ አመልክተው፤ ይህ አተያይ ፈጥኖ እንዲስተካከል በትኩረት ሊሰራ እንደሚገባ አሳስበዋል።በየደረጃው እየተስተዋሉ የሚገኙ ችግሮችን ሁላችንም ስለሚመለከቱ እና የችግሩ ባለቤት በመሆናችን ጭምር ችግሩ እንዲፈታ በጋራ መስራት ይገባናል ሲሉ ገልጸዋል።